Bible Story Buk Hem Go Long Skul
Transleison bilong Bible Story Buk Bilong Mi long Pangasinan languis wea olketa releasem long 2012, hem helpem olketa pikinini wea story long datfala languis and wea long primary skul. Buk hia followim direction from Philippines Department of Education for iusim hom languis bilong pikinini for teachim hem long primary skul.
Philippines garem winim 100 languis, so for staka year finis, olketa story raonem wanem languis nao hem best for iusim long skul. Long 2012, Department of Education luksavve “pikinini savve lane gud sapos man wea teachim hem iusim hom languis bilong pikinini.” From diswan, olketa startim wanfala program for iusim languis bilong olketa pikinini long skul, and olketa kolem datwan “Education wea Teacher Iusim Languis Bilong Olketa Student.”
Wanfala languis wea olketa disaed for iusim nao hem Pangasinan languis. Bat olsem wanfala skul principal talem, no staka buk stap long datfala languis. Dastawe, evriwan hapi nao taem Bible Story Buk Bilong Mi long Pangasinan languis hem release long olketa distrik convention bilong olketa Jehovah’s Witness long November 2012.
Olketa givimaot samting olsem 10,000 buk long olketa convention hia. Olketa smol pikinini witim parents bilong olketa barava hapi for kasem disfala buk long languis bilong olketa. Wanfala dadi and mami sei: “Olketa pikinini bilong mifala laekem tumas buk hia bikos olketa savve minim samting olketa readim.”
Bihaen convention hem finis, samfala Witness tekem disfala buk long wanfala skul long Dagupan City. Olketa teacher hapi tumas for lukim buk hia bikos olketa stragol for faendem olketa buk long languis. Olketa Witness givimaot winim 340 buk long datfala skul. Stretawe olketa teacher start for iusim buk hia for lanem olketa pikinini for readim languis bilong olketa.
Olketa Jehovah’s Witness hapi for savve olketa skul iusim disfala buk for lanem olketa pikinini. Wanfala transleita wea help for transleitim Bible Story Buk Bilong Mi hem sei: “For longtaem finis, mifala luksavve hem important for wakem olketa buk long languis bilong pipol, mekem samting olketa readim hem kasem heart bilong olketa. Dastawe nao olketa Witness waka hard for transleitim olketa Bible and Bible buk long staka handred languis.”
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn